AaBs nu tidligere sportsdirektør Lynge Jakobsen fortsætter i klubben som bestyrelsesmedlem. 1. oktober indtræder han i bestyrelsen for AaB A/S.

Det er Jørn Simonsen, som der har siddet 12 år i bestyrelsen som repræsentant for moderklubben AaB af 1885, der har stillet sit mandat til rådighed. Bestyrelsen for AaB A/S har udpeget Lynge Jakobsen som nyt medlem. Lynge Jakobsen vil udover sit kommende virke i bestyrelsen i AaB A/S varetage forskellige konsulentopgaver i moderklubben AaB af 1885. - Jeg ser frem til at komme i gang med de nye og spændende udfordringer såvel i bestyrelsen i AaB A/S som i 1885-regi, siger Lynge Jakobsen i en pressemeddelelse. Lynge Jakobsen indtræder i bestyrelsen i AaB A/S fra 1. oktober 2013.